Up-666/03
Natisni
Opravilna št.:
Up-666/03
Datum odločitve:
29. 10. 2003
ECLI:
ECLI:SI:USRS:2003:Up.666.03
Akt:
Ustavna pritožba A. A. zoper

- odločbo Senata za prekrške št. Pp-4238/02 z dne 15. 1. 2003 v zvezi z odločbo Sodnika za prekrške Slovenska Bistrica št. P- 2303/2001-GR z dne 25. 3. 2002 in

- poziv Upravne enote Slovenske Konjice št. 226-590/2003-1244 z dne 1. 9. 2003
Izrek:
Ustavna pritožba A. A. zoper

- odločbo Senata za prekrške št. Pp-4238/02 z dne 15. 1. 2003 v zvezi z odločbo Sodnika za prekrške Slovenska Bistrica št. P- 2303/2001-GR z dne 25. 3. 2002 in

- poziv Upravne enote Slovenske Konjice št. 226-590/2003-1244 z dne 1. 9. 2003

se zavrže.
Evidenčni stavek:
Ker je ustavna pritožba vložena prepozno, je Ustavno sodišče ustavno pritožbo kot nedovoljeno zavrglo.
Ker pritožnik ni izčrpal pravnih sredstev, je Ustavno sodišče ustavno pritožbo zavrglo.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.

1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev. 1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.
Pravna podlaga:
Člen 55.1.1, 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
10. 10. 2003
Vrsta odločitve:
sklep
Vrsta rešitve:
zavrženje
Dokument:
US22814
Up-666/03-6
13. 11. 2003
SKLEP
Ustavno sodišče je v postopku za preizkus ustavne pritožbe A. A. iz Ž. Ž. na seji senata dne 29. oktobra 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper
- odločbo Senata za prekrške št. Pp-4238/02 z dne 15. 1. 2003 v zvezi z odločbo Sodnika za prekrške Slovenska Bistrica št. P- 2303/2001-GR z dne 25. 3. 2002 in
- poziv Upravne enote Slovenske Konjice št. 226-590/2003-1244 z dne 1. 9. 2003
se zavrže.
Obrazložitev
A.
1. Pritožnik je bil s prvostopenjsko odločbo o prekršku spoznan za odgovornega storitve dveh cestnoprometnih prekrškov po Zakonu o varnosti cestnega prometa (Uradni list RS, št. 30/98 in nasl. - ZVCP). Izrečena mu je bila denarna kazen in stranska kazen prenehanja veljavnosti vozniškega dovoljenja. Senat za prekrške je po uradni dolžnosti spremenil pravno opredelitev prekrška iz 1. točke prvostopenjske odločbe in spremenil tudi določitev denarne kazni, sicer pa pritožbo zavrnil kot neutemeljeno in v nespremenjenih delih potrdil prvostopenjsko odločbo.
2. V ustavni pritožbi pavšalno zatrjuje kršitev človekovih pravic. V postopkih naj bi organi kršili odločbo Ustavnega sodišča št. U-I-279/99 z dne 14. 4. 2000 (Uradni list RS, št. 33/2000 in OdlUS IX, 59).
B.
3. Po prvem odstavku 52. člena Zakona o Ustavnem sodišču (v nadaljevanju ZUstS) se ustavna pritožba vloži v 60 dneh od vročitve posamičnega akta, zoper katerega je mogoča ustavna pritožba.
4. Pritožnik je ustavno pritožbo vložil dne 9. 10. 2003 priporočeno po pošti. Po podatkih, ki jih je Ustavnemu sodišču posredoval Senat za prekrške, je bila pritožniku drugostopenjska odločba o prekršku vročena dne 9. 7. 2003. Ker je očitno, da je ustavna pritožba vložena prepozno, je Ustavno sodišče ustavno pritožbo v tem delu kot nedovoljeno zavrglo (prva alineja izreka).
5. Po določbi prvega odstavka 51. člena ZUstS se lahko ustavna pritožba vloži šele, ko so izčrpana vsa pravna sredstva. Zoper poziv je dovoljeno vložiti pritožbo kot redno pravno sredstvo.
Ker pritožnik v tem delu ni izkazal, da bi bilo redno pravno sredstvo izčrpano, je bilo treba ustavno pritožbo tudi v tem delu zavreči (druga alineja izreka).
C.
6. Senat Ustavnega sodišča je sprejel ta sklep na podlagi prve in druge alineje prvega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča Republike Slovenije (Uradni list RS, št. 93/03 in 98/03 popr.) v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednik senata
dr. Zvonko Fišer